ສະພາແຫ່ງຊາດ ໄດ້ຈັດປາຖະກະຖາຫວນຄືນ ວັນສໍາຄັນຂອງຊາດ ເຊັ່ນ ວັນສ້າງຕັ້ງອາຊຽນຄົບຮອບ 50 ປີ, ສະພາບກ່ຽວກັບບັນຫາຊາຍແດນລາວ-ກໍປູເຈຍ, ວັນປະກາດເອກະລາດ 12 ຕຸລາ ຄົບຮອບ 72 ປີ ແລະ ວັນສ້າງຕັ້ງສະຫະພັນນັກຮົບເກົ່າຄົບຮອບ 15 ປີ.
ພ້ອມທັງຮັບຟັງການເຜີຍແຜ່ຜົນສໍາເລັດກອງປະຊຸມຄົບຄະນະ ບໍລິຫານງານສູນກາງພັກ ຄັ້ງທີ 5 ສະໄໝທີ 10 ແລະ ມະຕິກອງປະຊຸມຄົບຄະນະ ບໍລິຫານງານສູນກາງພັກ ຄັ້ງທີ 5 ສະໄໝ ທີ 10. ເພື່ອແນ່ໃສ່ໃຫ້ສະມາຊິກ, ພະນັກງານລັດຖະກອນພາຍໃນສະແຫ່ງຊາດ ໄດ້ຮັບຮູ້ເຊື່ອມຊືມ ກ່ຽວກັບປະຫວັດຄວາມເປັນມາຂອງສະມາຄົມ ບັນດາປະຊາຊາດອາຊີຕາເວັນອອກສ່ຽງໃຕ້ (ອາຊຽນ) ການເຂົ້າເປັນສະມາຊິກອາຊຽນ ແລະ ການເຂົ້າເປັນສະມາຄົມອາຊຽນ ໃຫ້ເລິກເຊິ່ງ ແລະ ກວ້າງຂວາງ, ທັງເປັນການໂຄສະນາເຜີຍແຜ່ ກ່ຽວກັບ ການເຂົ້າເປັນສາມາຄົມອາຊຽນແລ້ວ, ສປປ ລາວ ມີຜົນປະໂຫຍດ ແລະ ປະຕິບັດພັນທະຫຍັງແດ່, ການເສີມຂະຫຍາຍປະສົບການ ການເປັນເຈົ້າພາບຈັດກອງປະຊຸມ ສຸດຍອດອາຊຽນຜ່ານມາ ກໍຄື ການພົວພັນຮ່ວມມືກັບພາກພື້ນ ແລະ ສາກົນ ໃຫ້ນັບມື້ນັບກວ້າງ ຂວາງ ແລະ ມີປະສິດທິຜົນສູງຂຶ້ນ.ການປາຖະກະຖາຄັ້ງນີ້, ຈັດຂຶ້ນໃນວັນທີ 12 ຕຸລາ 2017 ທີ່ຫ້ອງປະຊຸມສະພາແຫ່ງຊາດ (ຫລັກ 6) ນະຄອນຫລວງວຽງຈັນ, ໂດຍມີທ່ານ ແສງນວນ ໄຊຍະລາດ ຮອງປະທານສະພາແຫ່ງຊາດ, ມີບັນດາຮອງປະທານສະພາແຫ່ງຊາດ, ຮອງລັດຖະມົນຕີກະຊວງການຕ່າງປະເທດ, ຫົວໜ້າກົມ, ຮອງກົມ, ພ້ອມດ້ວຍພະນັກງານ-ລັດຖະກອນ ແລະ ພາກສ່ວນທີ່ກ່ຽວຂ້ອງ ເຂົ້າຮ່ວມ.